TKN ซิลลิ่ง! รับกำไรไตรมาส 3 โต 8 เท่าตัว แตะ 180 ลบ. อานิสงส์ยอดขายสาหร่ายพุ่ง
TKN ราคาหุ้นชนซิลลิ่งรับไตรมาส 3/65 โกยกำไร 180 ล้านบาท โต 8 เท่าตัว ยอดขายสาหร่ายในประเทศและต่างประเทศเติบโตแข็งแกร่งหลังโควิดคลี่คลาย ดันงวด 9 เดือนแรก 314 ล้านบาท
 
TKN ไตรมาส 3/65 โกยกำไร 180 ล้านบาท โต 8 เท่าตัว ยอดขายสาหร่ายในประเทศและต่างประเทศเติบโตแข็งแกร่ง
10 พ.ย. 2565

ผู้สื่อข่าวรายงานว่า วันนี้(10พ.ย.65) ราคาหุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ล่าสุด ณ เวลา 10.05 น. อยู่ที่ระดับ 9.30 บาท บวก 2.15 บาท หรือ 29.86% ด้วยมูลค่าซื้อขาย 259.15 ล้านบาท โดยราคาหุ้นพุ่งชนซิลลิ่งของวันที่ระดับ 9.30 บาท
 
โดย TKN รายงานผลการดำเนินงานไตรมาส 3/65 มีกำไรสุทธิขยับขึ้นมาอยู่ที่ 179.97 ล้านบาท เพิ่มขึ้น 834.76% เมื่อเทียบจากงวดเดียวกันของปีก่อนกำไรสุทธิ 19.25 ล้านบาท ซึ่งนับเป็นไตรมาสที่บริษัทฯ สามารถกลับมาสร้างยอดขายสูงสุดในช่วงสามปีที่ผ่านมา นับตั้งแต่มีสถานการณ์โควิดในต้นปี 2563 โดยเป็นการเติบโตที่แข็งแรงทั้งตลาดในประเทศและต่างประเทศ เป็นการเติบโตทั้งจากสินค้าใหม่ โดยเฉพาะในกลุ่มสาหร่ายอบควบคู่ไปกับการเติบโตจากการขยายช่องทางไปในตลาดต่างประเทศ เช่น สหรัฐอเมริกา มาเลเซีย และเวียดนาม ที่มีการเติบโตอย่างมีนัยสำคัญในปีนี้

ทั้งนี้ การเติบโตที่ดีขึ้นมาจากทั้งปัจจัยภายนอกจากสถานการณ์โควิดที่ผ่อนคลายขึ้นทำให้ผู้บริโภคเริ่มกลับมาใช้จ่ายและเริ่มมีปริมาณนักท่องเที่ยวเพิ่มมากขึ้นเรื่อย ๆ รวมถึงปัจจัยภายในของบริษัทฯในการ มุ่งเน้นการเพิ่มประสิทธิภาพของการผลิตควบคู่ไปกับการบริหารค่าใช้จ่ายในการส่งเสริมการขายและการตลาดให้มีประสิทธิผลสูงสุดในกลุ่มผู้บริโภคที่เป็นเป้าหมายทั้งในช่องทางออนไลน์และออฟไลน์ เป็นต้น
ขณะที่ผลการดำเนินงานงวด 9 เดือนแรกของปี 65 บริษัทมีกำไรสุทธิขยับขึ้นมาอยู่ที่ 313.56 ล้านบาท เพิ่มขึ้น 220.96% เมื่อเทียบจากงวดเดียวกันของปีก่อนที่มีกำไรสุทธิเพียง 97.70 ล้านบาท